## Rješenje o odobrenju objavljivanja ponude za preuzimanje društva Hoteli Omišalj iz Omišlja, Auctor savjetovanjima d.o.o. iz Zagreba

### NN 90/2005 (25.7.2005.), Rješenje o odobrenju objavljivanja ponude za preuzimanje društva Hoteli Omišalj iz Omišlja, Auctor savjetovanjima d.o.o. iz Zagreba

# KOMISIJA ZA VRIJEDNOSNE PAPIRE REPUBLIKE HRVATSKE

**1798**

Sukladno odredbama članka 13. stavak 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, na temelju Zahtjeva trgovačkog
društva AUCTOR SAVJETOVANJA d.o.o., Zagreb, Palmotićeva 2, za odobrenje
objavljivanja ponude za preuzimanje javnog dioničkog društva HOTELI OMIŠALJ
d.d., Omišalj, Zagradi 39, na sjednici održanoj 14. srpnja 2005. godine,
donijela je

## RJEŠENJE

1. Trgovačkom društvu AUCTOR SAVJETOVANJA
d.o.o., Zagreb, Palmotićeva 2, odobrava se objavljivanje ponude za preuzimanje
javnog dioničkog društva HOTELI OMIŠALJ d.d., Omišalj, Zagradi 39.

2. Ovo Rješenje objavit će se u »Narodnim
novinama«.

Obrazloženje

I. Trgovačko društvo AUCTOR SAVJETOVANJA d.o.o.,
Zagreb, Palmotićeva 2 (dalje u tekstu: Ponuditelj), podnijelo je Komisiji za
vrijednosne papire Republike Hrvatske (dalje u tekstu: Komisija), 8. srpnja
2005. godine, sukladno odredbi članka 13. stavak 1. Zakona o preuzimanju
dioničkih društava (dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva HOTELI OMIŠALJ d.d., Omišalj, Zagradi
39 (dalje u tekstu: Izdavatelj), ponudu i isprave iz članka 12. stavak 2.
Zakona.

Komisija je 8. srpnja 2005. godine zatražila
ispravak teksta ponude za preuzimanje i dopunu dokumentacije, koje je zaprimila
11. srpnja 2005. godine, od kada se Zahtjev Ponuditelja za odobrenje
objavljivanja ponude za preuzimanje smatra urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
51.199.800,00 kuna.

Uvidom u podatke kojima Komisija raspolaže,
utvrđeno je da je Izdavatelj na zadnji dan u mjesecu siječnju, veljači i ožujku
2005. godine, imao više od 100 dioničara.

III. Ponuditelj je u obvezu objavljivanja ponude
za preuzimanje, sukladno odredbi članka 4. stavak 1. Zakona, došao 13. lipnja 2005.
godine, stjecanjem 33.400 dionica, odnosno 13,05% učešća u temeljnom kapitalu
Izdavatelja, što daje 13,05% od ukupnog broja glasova koje daju dionice
Izdavatelja s pravom glasa, transakcijom na Varaždinskoj burzi d.d., Varaždin,
a nakon kojeg stjecanja Ponuditelj raspolaže s 93.681 dionicom, odnosno 36,59%
učešća u temeljnom kapitalu Izdavatelja, što daje 36,59% od ukupnog broja
glasova koje daju dionice Izdavatelja s pravom glasa.

Ponuditelj sukladno članku 8. stavak 3. točka a)
Zakona djeluje zajednički s trgovačkom društvom AUCTOR d.o.o., Zagreb,
Palmotićeva 2, koje raspolaže sa 143 dionice Izdavatelja, odnosno 0,06% učešća
u temeljnom kapitalu Izdavatelja, što daje 0,06% od ukupnog broja glasova koje
daju dionice Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 20,00 kuna po dionici. Najviša cijena po
kojoj su Ponuditelj i osoba koja s njim djeluje zajednički stjecali dionice
Izdavatelja s pravom glasa u razdoblju od jedne godine prije dana objavljivanja
ponude za preuzimanje iznosi 20,00 kuna po dionici. Prema očitovanjima
Zagrebačke burze d.d., Zagreb i Varaždinske burze d.d., Varaždin, dostavljenih
na zahtjev Komisije (u predmetu: klasa: 450-08/05-01/276), na Zagrebačkoj burzi
d.d., Zagreb u zadnja tri mjeseca prije nastanka obveze objavljivanja ponude za
preuzimanje nije bilo trgovine dionicama Izdavatelja niti kroz trgovinski
sustav niti putem dražbi, dok je u istom razdoblju na Varaždinskoj burzi d.d.,
Varaždin, ostvarena prosječna cijena u iznosu od 20,00 kuna, te je utvrđeno da
je cijena izražena u ponudi za preuzimanje u iznosu od 20,00 kuna po dionici,
utvrđena u skladu s odredbom članka 15. stavci 3. – 6. Zakona.

V. Ponuditelj je zajedno s osobom s kojom
djeluje zajednički vlasnik 93.824 redovne dionice Izdavatelja, a temeljni
kapital Izdavatelja podijeljen je na 255.999 redovnih dionica, svaka u
nominalnom iznosu od 200,00 kuna. Novčana sredstva potrebno je osigurati
sukladno odredbi članka 9. stavka 1. Zakona, za plaćanje preostalih 162.175
dionica Izdavatelja s pravom glasa, u iznosu od najmanje 3.243.500,00 kuna.
Uvidom u Garanciju broj 183/2005-G koju je 11. srpnja 2005. godine u korist
svih dioničara Izdavatelja izdala HRVATSKA POŠTANSKA BANKA d.d., Zagreb, Jurišićeva 4, s rokom važenja do 30. rujna 2005. godine,
utvrđeno je da je Ponuditelj osigurao sredstva u iznosu 3.246.360,00 kuna.

VI. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Temeljem odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog Rješenja.

Klasa: UP/I-450-08/05-02/99

Urbroj: 567-01/05-4

Zagreb, 14. srpnja 2005.

Predsjednik Komisije

**Miljenko** **Fičor**, v. r.

Rješenje, NN 90/2005-1798